GLAS NARODA

Zoran Milanović je postao predsjednik, Andrej Plenković je pred unutarstranačkim izborima, a Miroslav Škoro pred osnivanjem stranke. Tko je među biračima popularan, a tko nije donosi Dnevnik Nove TV u svom redovitom mjesečnom istraživanju Crobarometar.

Od predsjednika Milanovića i nakon izborne pobjede građani nisu imali velika očekivanja. Tako je i nakon prisege. O njemu pozitivan dojam ima 51 posto, a negativan njih 38 posto. Tu u odnosu na početak 2020. nema promjena.

No, predsjednikova popularnost manja je od one njegovih prethodnika kada su počeli mandat. Tako je 2015. o Kolindi Grabar-Kitarović pozitivan dojam imalo 57 posto građana, a 2010. o Ivi Josipoviću pozitivan dojam imalo je 79 posto građana.

Miroslav Škoro nije postao predsjednik Republike, nije još niti svoje stranke, ali za njega je početak dobar. O njemu pozitivan dojam ima 53 posto, a negativno njih 35 posto. Odmah iza njega je predsjednik Zoran Milanović s 51 posto građana koji su o njemu imali pozitivan dojam, a njih 38 misli suprotno.

Kolinda Grabar-Kitarović napustila je Pantovčak i podijelila naciju. O njoj pozitivan dojam ima 46 posto, ali isti broj građana o njoj ima negativan dojam. U godinu dana ona je “istopila” potporu od gotovo 20 postotnih poena.

Andrej Plenković početak “tvrde kohabitacije” počinje s činjenicom da 40 posto građana ima pozitivan, a njih 51 posto negativan dojam o predsjedniku Vlade.

O Boži Petrovu 38 posto građana misli pozitivno, a njih 43 posto negativno. Davoru Bernardiću pobjeda Zoranu Milanovića nije koristila. O njemu pozitivan dojam ima 29 posto, a negativan njih 51 posto. Milan Bandić i dalje gubi potporu među građanima. Tako o njemu pozitivan dojam ima 21 posto građana, a njih 71 posto negativan dojam.